ddrg/super_eurlex huggingface dataset:
SKRIFTLIG FORESPØRGSEL E-2765/00

af David Bowe (PSE) til Kommissionen

(1. september 2000)

Om: Programmet for integreret forvaltning af kystområder

Kan Kommissionen gøre rede for de fremskridt, der er gjort med programmet for integreret forvaltning af kystområder, og oplyse, hvornår den agter at vedtage det?

Svar afgivet på Kommissionens vegne af Margot Wallström

(10. oktober 2000)

Kommissionens demonstrationsprogram for integreret kystzoneplanlægning (ICZM) blev afsluttet sidste år. Dets sidste fase omfattede en bred høring om en mulig europæisk strategi for integreret kystzoneplanlægning. De adspurgte blev navnlig bedt om at svare på spørgsmålet om, hvad der bør gøres på europæisk plan.

Et resumé af denne høring findes sammen med alle de tekniske resultater fra demonstrationsprogrammet på Kommissionens webside på: www.europa. eu.int/comm/environment/iczm/home.htm

På grundlag af erfaringerne fra demonstrationsprogrammet, og de reaktioner, som Kommissionen modtog under høringen, vedtog Kommissionen den 27. september 2000 en meddelelse til Rådet og Europa-Parlamentet, hvori den gjorde rede for konklusionerne fra demonstrationsprogrammet samt skitserede en europæisk strategi for integreret kystzoneplanlægning(1).

Som led i denne strategi vedtog Kommissionen også den 8. september 2000 et forslag til Europa-Parlamentets og Rådets henstilling til medlemsstaterne om gennemførelsen af integreret kystzoneplanlægning i Europa(2).

(1) KOM(2000) 547 endelig.

(2) KOM(2000) 545 endelig.
SKRIFTLIG FORESPØRGSEL P-3111/00

af Albert Maat (PPE-DE) til Kommissionen

(27. september 2000)

Om: Kommissionsforslag om klassificeringsordning for æg

I begyndelsen af september forelagde Kommissionen et forslag vedrørende den obligatoriske angivelse af avlssystemer på æg pr. 1. januar 2001. I dette forslag ændres den nuværende klassificeringsordning for æg indgribende. Tidsplanen for forslaget forekommer ret stram, da forslaget allerede skal træde i kraft den 1. januar 2001. Spørgsmålet er derfor også, hvornår Kommissionen agter at høre Europa-Parlamentet om dette forslag?

Det er meget vigtigt, at en så indgribende ændring i klassificeringen støttes af markedsparterne inden for sektoren. Det andet spørgsmål er, på hvilken måde Kommissionen har inddraget erhvervslivet under forberedelsen af dette kommissionsforslag? I bekræftende fald, hvad har været resultatet af denne høring?

Svar afgivet på Kommissionens vegne af Franz Fischler

(23. oktober 2000)

Forslaget(1) til ændring af forordning (EØF) nr. 1907/90 om handelsnormer for æg(2) har til formål at sikre, at alle former for æggeproduktion anføres, ikke kun æg fra burhøns.

I henhold til den fælles markedsordning for æg skal handelsnormer vedtages af Rådet med kvalificeret flertal på forslag af Kommissionen (artikel 2, stk. 2, i forordning (EØF) nr. 2771/75(3)), men ikke efter høring af Parlamentet. Parlamentet er dog blevet informeret om forslaget.

Kommissionen har meddelt offentligheden, at den har til hensigt at indføre obligatorisk angivelse af opdrætsform, hvilket skete i dens meddelelse til Rådet om beskyttelse af burhøns fra marts 1998(4). Ganske vist er flertallet af producenter og

forbrugere villige til at acceptere princippet med denne obligatoriske mærkning, men repræsentanter for sektoren har dog udtrykt forbehold vedrørende de detaljerede tekniske krav, der er forbundet med en sådan foranstaltning, bl.a. på det første ekspertmøde i marts 1999. I forbindelse med møder i de permanente grupper og ad hoc-grupperne under det rådgivende udvalg i oktober og november 2000 vil man videreføre denne drøftelse om de tekniske betingelser, som for øvrigt skal vedtages i en forordning fra Kommissionen i henhold til forvaltningsudvalgsproceduren.

(1) KOM(2000) 522 endelig udg.

(2) EFT L 173 af 6.7.1990.

(3) EFT L 282 af 1.11.1975.

(4) KOM(98) 135 endelig udg.
SKRIFTLIG FORESPØRGSEL E-3401/00

af Nicole Thomas-Mauro (UEN) til Kommissionen

(7. november 2000)

Om: Situationen for selvstændige erhvervsdrivendes ægtefæller

Med vedtagelsen i 1997 af Lullings betænkning (A4-0005/97)(1) om situationen for selvstændige erhvervsdrivendes ægtefæller stillede Parlamentet med den berettigede fulde hensyntagen til nærhedsprincippet forslag om vedtagelse af en række interessante foranstaltninger, der skulle forbedre situationen for kvinder, der arbejder sammen med deres ægtefælle inden for landbrug, håndværk, handel og liberale erhverv.

I betænkningen blev det foreslået at afhjælpe manglerne i direktivet fra 1986, der langt fra havde formået at opfylde sit mål hvad angår anerkendelse af en klart defineret erhvervsmæssig status for medhjælpende ægtefæller og fastlæggelse af deres krav på socialsikringsordninger.

Den franske organisation, der repræsenterer de selvstændige erhvervsdrivendes ægtefæller, anslår, at der i hele EU er 8,2 millioner berørte personer. Kommissionen vurderede i 1995, at der var tale om 3,3 millioner.

Har Kommissionen nye undersøgelser af den sociale situation for selvstændige arbejdstageres ægtefæller i EU?

Agter Kommissionen at anbefale medlemsstaterne at vedtage de nødvendige foranstaltninger navnlig på skatteområdet, der kan give de selvstændige arbejdstageres ægtefæller en mere stabil social status?

(1) EFT C 85 af 17.3.1997, s. 186.

Svar afgivet på Kommissionens vegne af Anna Diamantopoulou

(14. december 2000)

Kommissionen råder ikke over nyere statistisk materiale eller undersøgelser om den sociale situation for selvstændige erhvervsdrivendes ægtefæller. Den har ikke på nuværende tidspunkt til hensigt at fremsætte konkrete forslag på skatteområdet i relation til situationen for selvstændige erhvervsdrivendes ægtefæller.

Inden for rammerne af den mere generelle debat på europæisk plan om modernisering og forbedring af den sociale beskyttelse i EU vil situationen for denne kategori af personer imidlertid kunne tages op til behandling.

De skattemæssige spørgsmål i forbindelse med selvstændige erhvervsdrivendes ægtefællers situation vil desuden blive behandlet inden for rammerne af en undersøgelse af den enkeltes rettigheder på skatte- og socialbeskyttelsesområdet.

I visse medlemsstater er landmænds ægtefællers stilling (de udgør 22 % af arbejdstagerne i denne sektor) blevet defineret, hvilket har medført forbedringer af deres situation i forhold til tidligere. Situationen varierer imidlertid temmelig meget fra medlemsstat til medlemsstat. Det samme gælder for så vidt angår uddannelsesmulighederne og de til rådighed stående tjenesteydelser, hvilket fremgår af en nyere publikation(1).

(1) Women in rural development, EU, 2000 Denne brochure kan ses på følgende websted på Europa-serveren: http://europa.eu.int/comm/dg06/publi/women/broch_en.pdf.
SKRIFTLIG FORESPØRGSEL P-3109/00

af Freddy Thielemans (PSE) til Kommissionen

(27. september 2000)

Om: Gennemførelse af projekt ALA/92/47 og ALA/92/35 (beskyttelse af byen Montero mod oversvømmelser)

Takket være EF-finansiering (projekt nr. ALA/92/47 og ALA/92/35) og en aftale mellem Bolivia og Det Europæiske Fællesskab skulle byen Montero være bedre beskyttet mod oversvømmelser. Men det nødvendige arbejde er blevet forsinket og vil ikke være afsluttet den 30. september 2000, som er udløbsdatoen for kontrakten om faglig bistand, selv om finansieringsaftalen med Bolivia endnu ikke er udløbet. Ifølge vore oplysninger nægter Fællesskabets tjenestegrene at forlænge denne frist for fuldendelsen af arbejdet, hvis finansiering er sikret. Dette risikerer at gøre alle de allerede foretagne investeringer nytteløse.

Er Kommissionen klar over, at et eventuelt afslag på at forlænge fristerne vil gøre det allerede gennemførte arbejde overflødigt? Hvorfor nægter Kommissionens tjenestegrene at forlænge dette projekt indtil arbejdets afslutning?

Svar afgivet på Kommissionens vegne af Christopher Patten

(24. oktober 2000)

Formålet med projektet var først og fremmest at inddrage de nationale myndigheder i udarbejdelsen af en arbejdsmetode og en forvaltningspolitik til sikring af anlæggenes vedligeholdelse og levedygtighed. Man var naturligvis klar over, at der fortsat ville være behov for forbedringer og reparationer, og at dette ville være tilfældet længe efter projektets levetid. Da projektet desuden blandt andet gik ud på at sikre store partier af skrænterne langs en flod, der er i konstant morfologisk udvikling, var det en af de generelle målsætninger at udvikle en dynamisk approach baseret på observationer og studier af vandløbets udvikling efter de forskellige indgreb og drage de nødvendige konklusioner med henblik på at forbedre fremtidige indgreb.

Det er i dette perspektiv, at den nationale administration er blevet instrueret i at overtage projektet og med egne midler og egen kapacitet sikre de nødvendige efterfølgende udbedringer.

Hvad angår spørgsmålet om finansieringsaftalens varighed, må denne nødvendigvis være længere end projektets og de tilhørende kontrakters varighed, for at den administrative afslutning af projektet kan finde sted uden at aftalens gyldighedsperiode overskrides. Den EF-finansiering, der er blevet realiseret med henblik på at beskytte byområdet Montero, er omfattet af to finansieringsaftaler, der blev undertegnet henholdsvis i april 1993 (hastende anlægsarbejder) og i juli 1993 (beskyttelse af Montero by). Projektets varighed var seks år. Ved et tillæg til kontrakten om faglig bistand har den kunnet forlænges med yderligere seks måneder til 30. september 2000.
SKRIFTLIG FORESPØRGSEL P-3103/00

af Caroline Lucas (Verts/ALE) til Kommissionen

(26. september 2000)

Om: Udviklingslande og husdyrvelfærd

I sit svar af 16. juni 2000 til skriftlig forespørgsel P-1325/00(1) erkendte Kommissionen, at husdyrs velfærd er en af de faktorer, der skal tages hensyn til i forbindelse med udformningen af EU's politik vedrørende landbrug i udviklingslandene. Industriel kvægavl er ikke blot skadelig for dyrenes velfærd, men gør det også vanskeligere at bekæmpe fattigdommen, da det ødelægger eksistensgrundlaget for små landmænd og kan føre til store miljøødelæggelser.

Er det Kommissionens hensigt at forberede en skriftlig politik vedrørende dyrevelfærd for

a) at vejlede Fællesskabet, når det giver hjælp eller råd til udviklingslande, og

b) at hjælpe Fællesskabet med at gøre dets indflydelse gældende hos organisationer som FAO og Verdensbanken med henblik på at overtale dem til at tage hensyn til husdyrvelfærd, når de giver råd og hjælp til udviklingslande?

(1) EFT C 72 E af 6.3.2001, s. 45.

Svar afgivet på Kommissionens vegne af Poul Nielson

(30. oktober 2000)

Som oplyst i Kommissionens svar af 16. juni 2000 på det ærede medlems skriftlige spørgsmål P-1325/00(1) omfatter Fællesskabets udviklingshjælp ikke finansiel støtte til oprettelse eller fremme af industriel husdyravl i udviklingslandene, da Fællesskabet først og fremmest sigter mod at hjælpe fattige småbrugere.

Spørgsmål om husdyrvelfærd bliver endvidere som led i LEAD-initiativet (Livestock, environment and development) behandlet af FN's Levnedsmiddel- og Landbrugsorganisation (FAO) og Verdensbanken i samråd med EU. Det ventes, at der af den undersøgelse, der er i gang i Asien og Latinamerika(2), samt af andre arbejder, der gennemføres af forskellige organisationer om samme emne, vil kunne udledes en strategi der kan anvendes af såvel nationale som internationale beslutningstagere.

De mulige faser i den videre udvikling vil blive drøftet i en kontekst, hvor LEAD vil være det koordinerende organ.

(1) EFT C 72 E af 6.3.2001, s. 45.

(2) EFT C 72 E af 6.3.2001, s. 45.
SKRIFTLIG FORESPØRGSEL E-2839/00

af Erik Meijer (GUE/NGL) til Kommissionen

(8. september 2000)

Om: Udvidelse af Open Skies-aftaler mellem medlemsstaterne og De Forenede Stater som følge af fusioner mellem nationale luftfartsselskaber

1. Har Kommissionen fået kendskab til den mulighed, at fusionsforhandlinger mellem luftfartsselskaberne British Airways (Det Forenede Kongerige) og KLM (Nederlandene) udsættes for pres på grund af det amerikanske krav om, at De Forenede Stater i tilfælde af fusion vil indgå en liberal luftfartsaftale med Det Forenede Kongerige i henhold til Open Skies-modellen, således som den allerede forefindes m.h.t. Nederlandene,? (Kilde: De Volkskrant af 10.8.2000).

2. Deler Kommissionen den opfattelse, at sådanne Open Skies-aftaler både hindrer medlemsstaternes nationale regeringer og Den Europæiske Union i at føre en aktiv politik for at forhindre en yderligere ekspansion af lufttrafikken og i at forbedre jernbanernes konkurrenceposition for transport over mellemlang afstand til 2 000 km?

3. Hvad agter Kommissionen at gøre for at forhindre en yderligere stigning i Open Skies-aftaler?

Svar afgivet på Kommissionens vegne af Loyola de Palacio

(31. oktober 2000)

1. Kommissionen er klar over den amerikanske administrations indstilling til fusionsforhandlingerne mellem KLM og British Airways. Som det ærede medlem ved, er disse forhandlinger afbrudt.

2. Kommissionen har forelagt Rådet et forslag om at fastlægge en fælles holdning, for så vidt angår De Forenede Stater, i den hensigt at indgå en aftale om etablering af et transatlantisk fælles luftfartsområde (transatlantic common aviation area TCAA) mellem det europæiske økonomiske område og Amerikas Forenede Stater. Det er klart, at individuelle aftaler om open skies i høj grad er til hinder for etableringen af en fælles holdning og effektive forhandlinger mellem Fællesskabet og USA.

Det bemærkes, at jernbanernes stilling rent konkurrencemæssigt ikke kan være en væsentlig faktor i drøftelserne vedrørende de transatlantiske luftfartsforbindelser. Et TCAA ville imidlertid lette den indbyrdes bevægelighed mellem luft- og jernbanetransport i den interne trafik i hhv. Europa og Amerika, navnlig for så vidt angår højhastighedstogforbindelserne.

3. Med vedtagelsen af den såkaldte tredje pakke, etableringen af det interne lufttransportmarked i Fællesskabet, mener Kommissionen, at sådanne aftaler udelukkende kan indgås på fællesskabsplan. Kommissionen indleder nu overtrædelsesprocedurer (artikel 226 (tidligere artikel 169) i Traktaten) mod enhver medlemsstat, som indgår eller har indgået bilaterale lufttransportaftaler med USA siden juni 1992 (tidspunktet for vedtagelsen af den tredje pakke). For otte medlemsstater (Belgien, Danmark, Tyskland, Luxembourg, Østrig, Finland, Sverige og Det Forenede Kongerige, ) er denne procedure nu blevet afsluttet. Da de ikke handlede i overensstemmelse med Kommissionens begrundede udtalelse, indbragte Kommissionen disse otte medlemsstater for Domstolen i 1998. Der er fortsat overtrædelsesprocedurer i gang mod Frankrig og Nederlandene.
SKRIFTLIG FORESPØRGSEL E-2782/00

af Graham Watson (ELDR) til Kommissionen

(1. september 2000)

Om: Fordelingen af billetter til verdensmesterskabet i fodbold i 2006

Vil Kommissionen være i løbende kontakt med de tyske arrangører af verdensmesterskabet i fodbold i 2006 for at sikre, at ordningerne for fordeling af billetterne er i overensstemmelse med EU-traktaten og EU's konkurrencelovgivning i øvrigt?

Svar afgivet på Kommissionens vegne af Mario Monti

(5. oktober 2000)

I henhold til EU-lovgivningen er det internationale fodboldforbund (FIFA) og dets udpegede organer forpligtet til at sikre sig, at der indføres ordninger for distribution og salg af billetter til verdensmesterskaberne i fodbold i 2006, der fuldt ud overholder bestemmelserne i EF-traktaten, herunder EU's konkurrenceregler. Da der ikke er anledning til betænkeligheder, er det FIFA's anliggende, men Kommissionen stiller sig gerne til FIFA's rådighed for at drøfte og rådgive om alle planer for billetsalgsordninger til VM i fodbold i 2006 for at sikre, at EU's konkurrenceregler overholdes.

Som det ærede medlem er klar over, rettede Kommissionen i 1999 en beslutning til den lokale organisationskomité for VM i fodbold i 1998, fordi man havde gennemført billetsalgsordninger, der favoriserede forbrugere med bopæl i Frankrig. Kommissionen ønsker ikke at se en gentagelse af denne form for diskriminerende salgsarrangementer eller andre lignende ordninger, men det ærede medlem skal være klar over, at Kommissionen om nødvendigt ikke vil tøve med at gribe ind over for organisatorer, som ikke opfylder deres retlige forpligtelser i henhold til EF-traktaten på dette punkt.
SKRIFTLIG FORESPØRGSEL E-2628/00

af Guido Viceconte (PPE-DE), Antonio Tajani (PPE-DE) og Mario Mantovani (PPE-DE) til Kommissionen

(1. august 2000)

Om: Fællesskabsplan med henblik på at dæmme op for aidssvøben i Afrika

På den 13. internationale aidskonference, som fandt sted i Durban i Sydafrika, tegnede der sig et alarmerende billede af fremtiden for mange afrikanske lande. Eksperterne forelagde en række foruroligende data, på grundlag af hvilke man i det kommende årti regner med en betydelig nedgang i befolkningstallet (mellem 0,1 % og 0,3 %; uden aids ville der være tale om en befolkningstilvækst på mellem 1 % og 3 %) og en betydelig nedgang i den forventede levealder fra 60 til 30 år.

Europa må mobilisere sine kræfter for at forsøge at standse denne svøbe, eftersom man nu kender effektiviteten af forebyggende foranstaltninger og antivirale behandlingsmetoder, og politikerne må kraftigt opfordres til at iværksætte en række aktioner for at redde det afrikanske folk.

Kan Kommissionen i samarbejde med medicinalfirmaerne så hurtigt som muligt udarbejde en fællesskabsplan, der indebærer opførelse af bevillinger til iværksættelse af en informationskampagne om aids i de afrikanske lande, og samtidig træffe forebyggende foranstaltninger, f.eks. gennem anvendelse af vacciner, og foranstaltninger med henblik på sikre, at alle har adgang til sundhedspleje?

Svar afgivet på Kommissionens vegne af Poul Nielson

(11. oktober 2000)

Kommissionen er ligesom de ærede medlemmer stærkt bekymret over sundhedskrisen i udviklingslandene, som er blevet mærkbart forværret af det erhvervede immundefekte syndrom (AIDS), særlig i Afrika.

Kommissionen vedtog for nylig en ny meddelelse om et hurtigt indgreb mod overførbare sygdomme inden for rammerne af fattigdomslempelse(1). Deri fastsættes den policy-ramme, som Kommissionen vil benytte for at forbedre sin reaktion på den tiltagende udbredelse og styrke, som human immundefekt-virussen (HIV) samt AIDS, malaria og tuberkulose har i udviklingslandene. Der foreslås i meddelelsen ét sammenhængende sæt udviklings-, handels- og forskningspolitikker til bekæmpelse af disse sygdomme.

På dette grundlag vil der i de kommende måneder blive udarbejdet en handlingsplan med udgangspunkt i de forskellige foreslåede aktiviteter.

For at gennemføre en høring vedrørende disse retningslinjer var Kommissionen den 28. september vært for en meget vellykket og velbesøgt international rundbordsdrøftelse på højt plan til drøftelse af Fællesskabets politik og udstikning af retningslinjer for udarbejdelsen af et handlingsprogram til gennemførelse af meddelelsen.

(1) KOM(2000) 585 endelig udg.
SKRIFTLIG FORESPØRGSEL E-1122/00

af Bart Staes (Verts/ALE) til Kommissionen

(11. april 2000)

Om: Hvidbog om fødevaresikkerhed og en europæisk fødevaremyndighed

I januar 2000 offentliggjorde Kommissionen sin hvidbog om fødevaresikkerhed (KOM(1999) 719). Kapitel 4 vedrører oprettelse af en europæisk fødevaremyndighed. Kapitel 5 omhandler lovgivningen om fødevaresikkerhed.

Kommissionen anfører i sin hvidbog, at der bør tilstræbes et højt niveau af fødevaresikkerhed og forbrugerbeskyttelse. Dette mål omfatter de fuldstændige fødevarekæder, inklusive import fra tredjelande. Et integreret tiltag med hensyn til fødevaresikkerhed vil derfor være nødvendigt. Hvidbogen opregner 117 punkter og ca. 84 lovgivningsforanstaltninger, som i løbet af tre år bør gennemføres som prioritet (punkt 7).

Indser Kommissionen, at vedtagelse af lovgivningsprocedurer hidtil for det meste har varet længere end tre år? I bekræftende fald, hvordan vil det så lykkes Kommissionen at overholde de foreslåede frister? Vil dette kræve proceduremæssige ændringer?

Samlet svar afgivet på Kommissionens vegne af David Byrne på skriftlige forespørgsler E-1122/00, E-1127/00, E-1128/00, E-1140/00, E-1141/00, E-1142/00, E-1143/00, E-1144/00, E-1145/00, E-1146/00, E-1147/00, E-1148/00, E-1150/00, E-1151/00, E-1152/00, E-1153/00, E-1155/00, E-1156/00, E-1157/00, E-1158/00, E-1160/00, E-1161/00 og E-1162/00

(9. juni 2000)

De spørgsmål, det ærede medlem har rejst, er ved at blive undersøgt med henblik på fremsættelse af lovgivningsforslag i overensstemmelse med den tidsplan, der er fastsat i hvidbogen om fødevaresikkerhed.

Det ville være uhensigtsmæssigt på dette stadium at foregribe detaljerne i de enkelte forslag.
SKRIFTLIG FORESPØRGSEL E-1148/00

af Bart Staes (Verts/ALE) til Kommissionen

(11. april 2000)

Om: Hvidbog om fødevaresikkerhed og en europæisk fødevaremyndighed

I januar 2000 offentliggjorde Kommissionen sin hvidbog om fødevaresikkerhed (KOM(1999) 719 endelig). Kapitel 4 vedrører oprettelse af en europæisk fødevaremyndighed. Kapitel 5 omhandler lovgivningen om fødevaresikkerhed.

Der findes ingen harmoniserede krav med hensyn til hyppigheden af den kontrol, der skal føres med rester af pesticider (jf. pkt. 74). Kommissionen har til hensigt gradvist at fastsætte grænser for alle pesticider i råstoffer. Der vil blive truffet foranstaltninger for at afhjælpe manglerne med hensyn til kontrol og laboratorieforskning.

Endvidere anvendes der pesticider, som endnu ikke er evalueret på EU-niveau. I mellemtiden forelægges der nye pesticider med henblik på markedsføringstilladelse. Proceduren for godkendelse af nye pesticider skal fremskyndes. Proceduren for genbehandling af godkendte pesticider bør strømlines, således at produkter, der mangler sikkerhedsdata eller hvis sikkerhed der stilles spørgsmålstegn ved, fjernes fra markedet. På den måde vil man fremme brug af sikrere pesticider.

1. Overvejer Kommissionen at stille yderligere krav med hensyn til hyppigheden af den kontrol, der føres med rester af pesticider? I benægtende fald, hvorfor ikke i betragtning af de negative indvirkninger på mennesker og miljøet?

2. Hvilke skridt agter Kommissionen at tage for at fremskynde procedurer for godkendelse af pesticider i betragtning af den vedvarende brug af usikre pesticider, mens der allerede er nyere og måske sikrere midler til rådighed?

Samlet svar afgivet på Kommissionens vegne af David Byrne på skriftlige forespørgsler E-1122/00, E-1127/00, E-1128/00, E-1140/00, E-1141/00, E-1142/00, E-1143/00, E-1144/00, E-1145/00, E-1146/00, E-1147/00, E-1148/00, E-1150/00, E-1151/00, E-1152/00, E-1153/00, E-1155/00, E-1156/00, E-1157/00, E-1158/00, E-1160/00, E-1161/00 og E-1162/00

(9. juni 2000)

De spørgsmål, det ærede medlem har rejst, er ved at blive undersøgt med henblik på fremsættelse af lovgivningsforslag i overensstemmelse med den tidsplan, der er fastsat i hvidbogen om fødevaresikkerhed.

Det ville være uhensigtsmæssigt på dette stadium at foregribe detaljerne i de enkelte forslag.